«Իրազեկ եւ պաշտպանված սպառող» հ/կ նախագահ Բաբկեն Պիպոյանի կարծիքով՝ խնդիրը շուկայի «վայրի» լինելու մեջ է․ «Ունենք ոլորտներ, որտեղ թանկացումները օբյեկտիվ են, ունենք ոլորտներ՝ որտեղ սուբյեկտիվ։ Մեր երկրում ստեղծվել է ցավալի իրավիճակ, որովհետև պետությունը քաղաքացու հոգսերով չի ապրում, բիզնես միջավայրում ձևավորված խաղի կանոնները սպառողակենտրոն չեն, մենք ավելի շատ հայտարարություններ ենք տարածում ազատ շուկայական հարաբերությունների մասին, քան թե ունենք։ Բացի այդ չենք զարգացնում տնտեսությունը այնպես, որ տեղական արտադրողը իրական մրցակցային դառնա ներմուծվող արտադրանքի հետ։ Մենք չենք վարում տնտեսական կուրս, եթե խոսում ենք գյուղմթերքի մասին, որտեղ ունենք տեղական արտադրող, ապա պետք է ասենք, որ պետությունը, ցավոք սրտի, գյուղացու կողքին չէ, պետությունը ավելի շատ վերամշակողի կողքին է, քան գյուղացու։ Գյուղացին, որպես բիզնեսմեն, ինքն է կրում ողջ ռիսկը։ Հետևաբար՝ նա իր ռիսկերը փակելու համար բարձրացնում է իր ապրանքի գինը, իսկ պետությունը ասում է, որ այդտեղ ոչ մի վատ բան չկա, և արդյունքում ունենք գնաճ։ Ինչ վերաբերում է ներմուծվող ապրանքներին, ապա դրանք կարող են թանկանալ միջազգային շուկայում գների տատանման հետևանքով։ Բացի այդ մենք ունենք վայրի շուկա, ոչ ազատականացված»,- մեզ հետ զրույցում նշեց Բաբկեն Պիպոյանը։